Fluweel is 'n tipe pluisstof waarvan die afgesnyde drade eweredig versprei is, met 'n kort digte pool wat 'n kenmerkende sagte aanvoeling aan die materiaal verleen. Daarby aansluitend beteken die woord fluweelagtig "glad soos fluweel". Fluweel kan van natuurlike of sintetiese vesels gemaak word. Fluweel word op 'n spesiale weefstoel geweef. Twee diktes van die materiaal, wat aanvanklik aan mekaar geheg is, word gelyktydig geweef. Die geweefde tekstielstof word dan oorlangs in die middel deurgesny, sodat twee afsonderlike stukke materiaal, elk met sy eie pooloppervlak geskep word. Die twee lengtes van die fluweelmateriaal word op afsonderlike spoele opgerol. Voor die ontwikkeling van industriële weeftoestelle was dit 'n ingewikkelde, duur proses om fluweel te vervaardig Dit is egter steeds, in moderne tye, redelik duur om fluweel van 'n goeie kwaliteit te vervaardig. Vanweë fluweel se pool is dit relatief moeilik om skoon te maak. Die beskikbaarheid van moderne droogskoonmaakmetodes vergemaklik en verbeter egter die skoonmaak van fluweel. Tydens die weefproses word die fluweelpool deur die skeringdrade of vertikale drade op die weefstoel gevorm. In teenstelling daarmee, word ferweel, 'n variasie van fluweel, se pool deur die inslagdrade of vullerdrade op die weefstoel gevorm.